Csehszlovákia 1993-as felbomlása után alakult meg a cseh nemzeti labdarúgó-válogatott. Első mérkőzésüket Törökország ellen játszották 1994-ben és 4–1 arányban győztek. Az 1996-os labdarúgó-Európa-bajnokság selejtezőiben 6 győzelemmel, 3 döntetlennel és egy Luxemburg ellen elszenvedett kínos vereséggel az első helyen végeztek. Az Európa-bajnokságon Németország ellen egy 2–0-s vereséggel nyitottak, majd az olaszokat 2–1-re legyőzték. Oroszország ellen 3–3-as döntetlent értek el. A negyeddöntőben Portugáliát 1–0-ra verték, majd az elődöntőben Franciaország ellen tizenegyesrúgásokkal jutottak tovább. A döntőben ismét Németországgal találkoztak és ugyan megszerezték a vezetést, de a németek fordítani tudtak. Csehország ezüstérmesként zárta a tornát.